CELEX: 32016Y0421(01)
Language: mt
Date: 2016-03-21 00:00:00
Title: Rakkomandazzjoni tal-Bord Ewropew dwar ir-Riskju Sistemiku tal-21 ta’ Marzu 2016 li temenda r-Rakkomandazzjoni BERS/2012/2 dwar il-finanzjament ta’ istituzzjonijiet ta’ kreditu (BERS/2016/2)

21.4.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 140/1
            
         RAKKOMANDAZZJONI TAL-BORD EWROPEW DWAR IR-RISKJU SISTEMIKU
   tal-21 ta’ Marzu 2016
   li temenda r-Rakkomandazzjoni BERS/2012/2 dwar il-finanzjament ta’ istituzzjonijiet ta’ kreditu
   (BERS/2016/2)
   (2016/C 140/01)
   IL-BORD ĠENERALI TAL-BORD EWROPEW DWAR IR-RISKJU SISTEMIKU,
   Wara li ra t-Trattat dwar il-Funzjonament tal-Unjoni Ewropea.
   Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b’mod partikolari l-Artikolu 3(2)(b), (d) u (f) u l-Artikoli 16 sa 18 tiegħu,
   Wara li kkunsidra d-Deċiżjoni BERS/2011/1 tal-Bord Ewropew dwar ir-Riskju Sistemiku tal-20 ta’ Jannar 2011 li tadotta r-Regoli tal-Proċedura tal-Bord Ewropew dwar ir-Riskju Sistemiku (2), u b’mod partikolari l-Artikoli 15(3)(e) u l-Artikoli 18 sa 20 tagħha,
   Billi:
   
               (1)
            
            
               Fl-20 ta’ Diċembru 2012 il-Bord Ġenerali tal-Bord Ewropew għar-Riskju Sistemiku (BERS) adotta r-Rakkomandazzjoni BERS/2012/2 (3). Ir-rakkomandazzjoni timmira li tagħti inċentiv għal strutturi ta’ finanzjament sostenibbli għal istituzzjonijiet ta’ kreditu.
            
         
               (2)
            
            
               Sabiex jinkisbu l-għanijiet tar-Rakkomandazzjoni BERS/2012/2, l-awtoritajiet superviżorji nazzjonali (iktar ‘il quddiem l-“ASN”), l-awtoritajiet makroprudenzjali nazzjonali u l-Awtorità Bankarja Ewropea (ABE) huma mitluba li jieħdu ċerti azzjonijiet fi ħdan il-limiti ta’ żmien stipulati fit-Taqsima 2(3) tar-Rakkomandazzjoni BERS/2012/2.
            
         
               (3)
            
            
               Fis-16 ta’ Settembru 2014 il-Bord Ġenerali ddeċieda li jestendi xi limiti ta’ żmien b’perijodi ta’ sitt xhur sa tnax-il xahar. Skont il-kronoloġija riveduta, l-ABE għandha tibgħat lill-BERS rapport interim li jkun jinkludi l-ewwel valutazzjoni tar-riżultati tal-implimentazzjoni tar-Rakkomandazzjoni A(5) tar-Rakkomandazzjoni BERS/2012/2 sal-31 ta’ Marzu 2016 u rapport finali lill-BERS u l-Kunsill tal-Unjoni Ewropea sat-30 ta’ Ġunju 2016. Dawn ir-rapporti għandhom ikunu bbażati fuq id-dejta dwar pjanijiet ta’ finanzjament sottomessi lill-ABE mill-ASN. Madankollu, l-ABE ddikjarat li mhux ser ikun possibbli li tikkonforma bis-sħiħ mal-limiti ta’ żmien speċifikati minħabba dewmien fil-konsenja tad-dejta.
            
         
               (4)
            
            
               L-objettiv ġenerali tal-BERS huwa li jipprevjeni jew itaffi riskji sistemiċi b’mod tempestiv u effettiv. Il-Bord Ġenerali jikkunsidra li jekk ir-rapport interim u dak finali dwar ir-Rakkomandazzjoni A(5) jingħaqdu f’rapport wieħed li għandu jintbagħat mill-ABE, u jekk il-limitu ta’ żmien sa meta r-rapport għandu jintbagħat lill-BERS u lill-Kunsill jiżdied bi 12-il xahar addizzjonali, dan ma jippreġudikax il-funzjonament ordnat tas-swieq finanzjarji, u lanqas ma jimplika li r-Rakkomandazzjoni A(5) ser titħalla mhux implimentata.
            
         
               (5)
            
            
               Il-Bord Ġenerali għalhekk għandu jestendi l-limitu ta’ żmien relevanti sabiex jipprovdi lill-ABE bi żmien suffiċjenti sabiex tieħu l-passi meħtieġa għall-implimentazzjoni tar-Rakkomandazzjoni A(5).
            
         
               (6)
            
            
               Għalhekk, id-Deċiżjoni BĊE/2012/2 għandha tiġi emendata kif meħtieġ,
            
         ADOTTA DIN IR-RAKKOMANDAZZJONI:
   Ir-Rakkomandazzjoni BERS/2012/2 hija emendata skont kif ġej:
   
               1.
            
            
               It-Taqsima 2(3)(1) hija mibdula b’li ġej:
               
                           “1.
                        
                        
                           
                              Rakkomandazzjoni A — L-awtoritajiet superviżorji nazzjonali b’responsabbiltà għas-superviżjoni bankarja, awtoritajiet superviżorji nazzjonali u awtoritajiet oħrajn b’mandat makroprudenzjali, u l-ABE huma mitluba li jirrapportaw skont il-kronoloġija li ġejja:
                           
                                       (a)
                                    
                                    
                                       sal-31 ta’ Diċembru 2015, l-awtoritajiet superviżorji nazzjonali b’responsabbiltà għas-superviżjoni bankarja huma mitluba li jibagħtu lill-BERS rapport interim li jkun jinkludi l-ewwel valutazzjoni tar-riżultati tal-implimentazzjoni tar-Rakkomandazzjoni A(1) u (2);
                                    
                                 
                                       (b)
                                    
                                    
                                       sal-31 ta’ Lulju 2016, l-awtoritajiet superviżorji nazzjonali b’responsabbiltà għal superviżjoni bankarja huma mitluba li jibagħtu rapport finali dwar ir-Rakkomandazzjoni A(1) u (2) lill-BERS u lill-Kunsill;
                                    
                                 
                                       (c)
                                    
                                    
                                       sal-31 ta’ Diċembru 2015, l-awtoritajiet superviżorji nazzjonali u awtoritajiet oħrajn b’mandat makroprudenzjali huma mitluba li jibagħtu lill-BERS rapport interim li jkun jinkludi l-ewwel valutazzjoni tar-riżultati tal-implimentazzjoni tar-Rakkomandazzjoni A(3);
                                    
                                 
                                       (d)
                                    
                                    
                                       sat-30 ta’ Settembru 2016, l-awtoritajiet superviżorji nazzjonali u awtoritajiet oħrajn b’mandat makroprudenzjali huma mitluba li jibagħtu rapport finali dwar l-implimentazzjoni tar-Rakkomandazzjoni A(3) lill-BERS u lill-Kunsill;
                                    
                                 
                                       (e)
                                    
                                    
                                       sat-30 ta’ Ġunju 2014, l-ABE hija mitluba li tibgħat il-linji gwida msemmija fir-Rakkomandazzjoni A(4) lill-BERS u lill-Kunsill;
                                    
                                 
                                       (f)
                                    
                                    
                                       sal-31 ta’ Marzu 2017, l-ABE hija mitluba li tibgħat rapport dwar l-implimentazzjoni tar-Rakkomandazzjoni A(5) lill-BERS u lill-Kunsill.”;
                                    
                                 
                     
         
               2.
            
            
               fl-Anness, il-punt V.1.3.1 huwa mibdul b’dan li ġej:
               “V.1.3.1.   Kronoloġija
               
               L-awtoritajiet superviżorji nazzjonali b’responsabbiltà għas-superviżjoni bankarja, l-awtoritajiet superviżorji nazzjonali u awtoritajiet oħrajn b’mandat makroprudenzjali u l-ABE huma mitluba jirrapportaw lill-BERS u l-Kunsill dwar l-azzjonijiet meħuda b’risposta għal din ir-Rakkomandazzjoni, jew li jiġġustifikaw b’mod adegwat kull inazzjoni, skont il-kronoloġija li ġejja:
               
                           a.
                        
                        
                           sal-31 ta’ Diċembru 2015, l-awtoritajiet superviżorji nazzjonali b’responsabbiltà għas-superviżjoni bankarja huma mitluba li jibagħtu lill-BERS rapport interim li jkun jinkludi l-ewwel valutazzjoni tar-riżultat tal-implimentazzjoni tar-Rakkomandazzjonijiet A(1) u (2);
                        
                     
                           b.
                        
                        
                           sal-31 ta’ Lulju 2016, l-awtoritajiet superviżorji nazzjonali b’responsabbiltà għal superviżjoni bankarja huma mitluba li jibagħtu rapport finali dwar ir-Rakkomandazzjonijiet A(1) u (2) lill-BERS u lill-Kunsill;
                        
                     
                           c.
                        
                        
                           sal-31 ta’ Diċembru 2015, l-awtoritajiet superviżorji nazzjonali u awtoritajiet oħrajn b’mandat makroprudenzjali huma mitluba li jibagħtu lill-BERS rapport interim li jkun jinkludi l-ewwel valutazzjoni tar-riżultat tal-implimentazzjoni tar-Rakkomandazzjoni A(3);
                        
                     
                           d.
                        
                        
                           sat-30 ta’ Settembru 2016, l-awtoritajiet superviżorji nazzjonali u awtoritajiet oħrajn b’mandat makroprudenzjali huma mitluba li jibagħtu rapport finali dwar l-implimentazzjoni tar-Rakkomandazzjoni A(3) lill-BERS u lill-Kunsill;
                        
                     
                           e.
                        
                        
                           sat-30 ta’ Ġunju 2014, l-ABE hija mitluba li tibgħat il-linji gwida msemmija fir-Rakkomandazzjoni A(4) lill-BERS u lill-Kunsill;
                        
                     
                           f.
                        
                        
                           sal-31 ta’ Marzu 2017, l-ABE hija mitluba li tibgħat rapport dwar l-implimentazzjoni tar-Rakkomandazzjoni A(5) lill-BERS u lill-Kunsill.”.
                        
                     
         
      Magħmul fi Frankfurt am Main, il-21 ta’ Marzu 2016.
      
         
            Il-President tal-BERS
         
         Mario DRAGHI
      
   
   
      (1)  ĠU L 331, 15.12.2010, p. 1.
   
      (2)  ĠU C 58, 24.2.2011, p. 4.
   
      (3)  Rakkomandazzjoni BERS/2012/2 tal-Bord Ewropew dwar ir-Rskju Sistemiku tal-20 ta’ Diċembru 2012 dwar il-finanzjament ta’ istituzzjonijiet ta’ kreditu (ĠU C 119, 25.4.2013, p. 1).